1Yo nɛ̂ ɔ Paul, wan-zɔbhɔ hazu Jésus-Christ, hinɛ ya ɔ Timothée ka ngɛriki takarata ɛngɛ ha mɛ Philémon, ndɔngsila ɔ nɛ sɔy-tom pɛ ɔ. 2Ɔ ngɛriki yo fin ha Apia, ya ɔ bebhoko, ha Arshipe, sɔy-bibulo pɛ ɔ ha wal mɔ Sɔ, nɛ fin ha giliwi mɔ eglize fɛt ka dung mɛ wesiri may ha twa pɛ mɛ. 3Sɔ, Bafa ɔ hinɛ Kongawan Jésus-Christ ade dede sila ha tɛ ɛnɛ, nɛ mbwa aha gaamɔ ha ɛnɛ. 4Swe fɛt ka mi gɔ Sɔ, mi takiri ha mɛ, nɛ mi tɔ oeba ha wɛnɛ hazu mɛ. 5Hazu mi zea nde, mɛ ngoya hio wi pɛ Sɔ fɛt gdang, nɛ mɛ mɛkara Kongawan Jésus nɛkpasa. 6Ɔ hinɛ mɛ ha dea sɔy hinɛ may hazu ɔ fɛt mɛkara Sɔ gbesi. Mi gɔ Sɔ nde, mɛkaramɔ pɛ mɛ ade nde, mɛ aing pen mɔ sɔngsi hio dedemɔ ka ɔ lɛma de mɛ lukisi nɛ Christ. 7Ya mi, mi zea nde, mɛ haa totɛ ha sila hio wi pɛ Sɔ nɛ wal ngoy pɛ mɛ. Ɛngi haa mi gasa totɛ nɛ yo yɔkala mi fin. 8Christ haa mi ziomɔ mɛ ha nu ha mɛ nde, mɛ ade mɔ ka lɛma. Tangere, mi ngoy de mɛgi na. 9Ma, mi lokitɛ ha mɛ nɛ wal ngoy. Yo nɛ̂ mi, Paul, kotowi ka dung ha twa zɔbhɔ sising hazu Jésus-Christ, 10ka lokitɛ ha mɛ hazu wen pɛ Onezime, bem pɔm ka mi bhɛa ha wal mɔ Sɔ hakɛ ha zang twa zɔbhɔ. 11Sɔngsi, wɛnɛ tɛ gbakiri mɛ na. Ma, sising, wɛnɛ ha gbakara ɔ hinɛ mɛ. 12Nɛ mi tomsi wɛnɛ kifiri si ha pɛ mɛ, wɛnɛ ka dung nɛ̂ tɛ sila mi. 13Sising mi dung ha twa zɔbhɔ, hazu mi bulo Dede Wen. Yo nɛ̂ ɛngi, ka mi ngoya nde, wɛnɛ abhɔn hapɛtɛ mi mɛ de tom ha mi, hazu mɛ nɛ pɛ mɛ tɛ lɛm gbakiri mi hakɛ na. 14Ma, mi ngoy de ma mɔ ndang na, hazu lɛma nde, mɛ amɛkiri yo sɔngsi. Mi ngoy nɔsisi mɛ hazu de dedemɔ na, ma, lɛma nde, mɛ ade yo nɛ wal dede sila pɛ mɛ. 15Onezime laka mɛ gde hazu ma ngimɔ. Mana mɔ hɔa mɛgi tuka nde, wɛnɛ akifiri tɛ bhɔn hinɛ mɛ kpoo. 16Ma, a bekifiri bo sɔna tuka bala na, ma, a tɛ bo nɛ zioa pen bala, a tɛ bo nɛ̂ ya ɔ ka ɔ ngoya. Pɔm, mi ngoya wɛnɛ gdang, lɛma nde, mɛ angoy wɛnɛ pen zua, bo sɔna tuka bala na, ma, fin tuka ya mɛ ha Kongawan. 17Ka mɛ zɔk mi tuka sɔy-tom pɛ mɛ nɛkpasa, mɛ aba wɛnɛ gbesi tuka mɛ beba mi. 18Ka wɛnɛ dea ma mɔ nɛ gdanga ha tɛ mɛ, mana yamando pɛ mɛ ha kɔ wa, mɛ tɔl yo gde ha zu mi. 19Mi, Paul, mi ngɛriki wen mɛgɛ nɛ tɛ kɔ mi nde, mi bekpe yo fɛt ha mɛ. Ma, mi nɛ̂ bafa mɛ ha wal mɔ Sɔ. Mɛgi, bo nɛ̂ tunɔ pɛ mɛ fɛt dung tuka yamando pɔm ha kɔ mɛ, na nde? 20Ey, ya mi, mɛ de dedemɔ ɛngɛ ha mi hazu mɛ ngoya Kongawan. Mɛ ha totɛ ha sila mi, hazu ɔ hinɛ mɛ fɛt, ɔ nɛ̂ hio wi pɛ Christ. 21Mi gde tazu mi ha mɛ nde, mɛ aze nu mi. Hazu ɛngi, mi ngɛriki takarata ɛngɛ ha mɛ. Nɛ mi ingɔ fin nde, mɛ bede mɔ pen mɔ ka mi ana. 22Mi ani mɛ fin hazu bhɔngiri ma bhandi gde ha mi. Hazu mi gde tazu mi ha tɛ Sɔ nde, wɛnɛ aze gɔamɔ pɛ ɛnɛ, nɛ wɛnɛ agbosisi liwal ha mi mɛ nɛ ha pɛ ɛnɛ. 23Epafras, sɔy-de zɔbhɔ pɔm hazu Jésus-Christ fana mɛ. 24Hio sɔy-tom pɔm, Marc, Aristarke, Demas nɛ Luc fana mɛ fin. 25Kongawan Jésus-Christ ade dede sila ha tɛ ɛnɛ fɛt.
Copyright
Learn More